**Ангел Джамбазки (ECR).** – Уважаема г-жо Председател, все по-ясно очертаващата се перспектива за излизане на Великобритания от Съюза без сделка, така нареченият „твърд Брексит“, застрашава интересите на всички. За Европа това развитие на ситуацията би означавало затруднен внос-износ на стоки в посока Великобритания, а в самото Обединено кралство – икономическа несигурност и заплаха за мира в Северна Ирландия.

Обединеното кралство ще напусне Европейския съюз, но няма да напусне Европа. Страната ще остане един от най-големите икономически партньори и сигурен съюзник в НАТО. Партньорството в сферата на сигурността е особено важно за тези от нас, които ще останат в Съюза. Необходимо е да се намери решение на проблема с границата с Ирландия, което да задоволява настоящите възражения на Обединеното кралство по въпроса.

Лидерите на Европейския съюз трябва да разберат, че в настоящия си вид решението за ирландската граница, предложено от г-н Барние, би застрашило конституционната цялост на Обединеното кралство и е неприемливо за британските ни партньори. Можем да очакваме бързо и ефективно решение на кризата около излизането на Великобритания от Съюза единствено след постигането на съгласие по този въпрос. В противен случай ще допринесем за излагането на риск не само на икономическото развитие на Европа, но и нейната сила. Наред с това можем да загубим доверието на един от най-важните си партньори.